海南思南豅正花欲過趙閣亦倦
作者：韓淲
朝代：宋

paragraphs: 春遊花時海棠醉，夾道排空轉佳麗。
燕支豐頰嬌未醒，翡翠輕鬟愁欲墜。
牡丹風裏晚煙明，薔薇露邊初日媚。
山豅深靜自成家，池閣幽閑誰近市。
是中人物多情致，賸擬芳尋爲出計。
路塵獨怯過城闍，遠水孤舟那得至。
芳菲易歇興終闌，識賞難同吟且寄。
蹊間桃李豈無言，草木何知吾亦戲。